ประลองกำลัง
โค้งสุดท้ายในการคัดเลือกเอ็มดีใหม่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ต้องลุ้นกันตัวโก่งว่าคนจากค่ายไหนจะมาแรงกว่ากัน
25 เม.ย. 2556

โค้งสุดท้ายในการคัดเลือกเอ็มดีใหม่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ต้องลุ้นกันตัวโก่งว่าคนจากค่ายไหนจะมาแรงกว่ากัน 
มุมแดง วิ่งแรงจากค่าย เจ๊ ด. 
มุมน้ำเงิน ออกตัวมานานจากบ้านสุโขทัย
ทำให้ ทนุศักดิ์ เล็กอุทัย รมช.คลัง ที่กำกับแบงก์รัฐร้อนใจสั่งให้เคาะเลือกหาคนมาทำงานให้ได้ก่อนสิ้นเดือน เม.ย. นี้ 
ที่ผ่านมากรรมการสรรหาเชิญผู้ผ่านคุณสมบัติทั้ง 6 คน มาแสดงวิสัยทัศน์แล้ว เหลือประชุมกรรมการเพื่อมาโหวตลงคะแนน แต่นัดที่ผ่านมาบอร์ดมาประชุมไม่ครบองค์ ทำให้ต้องเจอโรคเลื่อน เหมือนจะรอคำสั่งจากเบื้องบน อิๆ
คู่แข่งที่เบียดกันมามี 2 คน จาก 2 สาย คนแรกเป็น เชาวรัตน์ เชาวน์ชวานิล อดีตผู้ช่วยกรรมการผู้จัดการ บรรษัทบริหารสินทรัพย์ไทย (บสท.) ได้รับแรงหนุนจากกระทรวงอุตสาหกรรม
อีกคนคือ ครรชิต สิงห์สุวรรณ์ รองกรรมการผู้จัดการ ธนาคารอิสลามแห่งประเทศไทย คนนี้มีแบ็กอัพจากบิ๊กในกระทรวงการคลัง 
แว่วมาว่า สายเจ๊ ด. ส่งเข้ามาชิงชัย จึงวิ่งไล่กวดคู่แข่งแบบหายใจรดต้นคอ 
คาดว่าผลที่ออกมาจะเป็นใครคงได้รู้กันก่อนสิ้นเดือนนี้ 
ถ้าผลออกมาคนสายเจ๊ ด. ได้เป็นเอ็มดีคนใหม่ ก็เป็นดัชนีชี้วัดว่า กระทรวงการคลังยึดเอสเอ็มอีแบงก์คืนจากกระทรวงอุตสาหกรรมได้สำเร็จ
หลังจากปล่อยให้กระทรวงอุตสาหกรรมกุมอำนาจในการบริหารองค์กรนี้มาหลายปีจนแบงก์เป๋ไปเป๋มา สำลักน้ำแทบตาย
งานนี้คงต้องมีใครยอมหลีกทางให้ใครสักคนแน่
เพราะเสียงของทนุศักดิ์นั้น ลั่นห้องทำงานย่านริมคลองประปาว่า “ถ้ากรรมการสรรหาเลือกใครต้องมาหารือกับพ้มก่อน ไม่งั้น...” 
ไม่เช่นนั้นการสรรหาเอ็มดีเอสเอ็มอีแบงก์รอบนี้อาจมีล้มได้
งานนี้ นริศ ชัยสูตร ประธานกรรมการ กับ พิชัย ชุณหวชิร ประธานกรรมการบริหาร คงต้องงัดสารพัดกระบวนท่ามารับมือ